

Razvoj človeka

**Prokonzul**

Pred 20 do 25 milijoni let so se prvič pojavile človeku podobne opice. Razširjene so bile po [Evropi](https://sl.wikipedia.org/wiki/Evropa), [Aziji](https://sl.wikipedia.org/wiki/Azija) in [Afriki](https://sl.wikipedia.org/wiki/Afrika). [Prokonzul](https://sl.wikipedia.org/wiki/Prokonzul) iz vzhodne Afrike je zelo blizu skupnemu predniku današnjih opic in človeka. Velik je bil približno toliko kot [šimpanz](https://sl.wikipedia.org/wiki/%C5%A0impanz), iz ostankov lobanje pa je razvidno, da je bil obraz precej strm, nadočesni oboki komaj nakazani in [čeljusti](https://sl.wikipedia.org/wiki/%C4%8Celjust%22%20%5Co%20%22%C4%8Celjust)in [podočniki](https://sl.wikipedia.org/wiki/Podo%C4%8Dnik) precej nerazviti. Prokonzul ni bil dvonožec in se je prilagajal za življenje na drevju.

**Ramapitek**

V boju za obstoj je bilo na odprtem [stepskem](https://sl.wikipedia.org/wiki/Stepa) ali [savanskem](https://sl.wikipedia.org/wiki/Savana) ozemlju boljše za tiste, ki so se obdržali čim dalje pokonci. Lažje so prišli do hrane, prej so opazili sovražnika ali plen in prosta roka je lahko hitreje prijela za kamen ali palico za obrambo ali napad. Okameneli ostanki iz obdobja očlovečenja, nekje med 20 in 8 milijonov let nazaj, so zelo redki. V [Indiji](https://sl.wikipedia.org/wiki/Indija) in [Keniji](https://sl.wikipedia.org/wiki/Kenija) so iz tega obdobja izkopali ostanke spodnjih in zgornjih čeljusti in zob, ki so že imeli obliko zobnega loka in trdega neba. [Človečnjaka](https://sl.wikipedia.org/wiki/%C4%8Clove%C4%8Dnjak) so poimenovali [ramapitek](https://sl.wikipedia.org/w/index.php?title=Ramapitek&action=edit&redlink=1" \o "Ramapitek (stran ne obstaja)), po indijskem božanstvu [Rama](https://sl.wikipedia.org/wiki/Rama). Najdeni deli so zelo podobni človeškim zobem in čeljustim. Ramapitek je živel pred kakimi 14 milijoni let in postal prvi in najstarejši član v najplemenitejši družini človečnjakov ali hominidov. Ramapitek je tudi najznačilnejši predstavnik človečnjakov.

**Prazgodovinski človek**

Na nastanek [človeka](https://sl.wikipedia.org/wiki/%C4%8Clovek) in njegov razvoj je vplivala [narava](https://sl.wikipedia.org/wiki/Narava), zlasti [vremenske](https://sl.wikipedia.org/wiki/Vreme) razmere. S spremembo [podnebja](https://sl.wikipedia.org/wiki/Podnebje) so morali človekovi predniki spremeniti način življenja. Mnogi predeli so namreč postali bolj [suhi](https://sl.wikipedia.org/w/index.php?title=Suho_podnebje&action=edit&redlink=1), [gozdovi](https://sl.wikipedia.org/wiki/Gozd) so se skrčili, [travnate](https://sl.wikipedia.org/wiki/Trava) površine pa razširile. Od časa, ko so se pojavili [človečnjaki](https://sl.wikipedia.org/wiki/%C4%8Clove%C4%8Dnjak), do danes so se zvrstile tudi štiri [ledene dobe](https://sl.wikipedia.org/wiki/Ledena_doba), vmes pa so bila toplejša obdobja.

**Avstralopitek**

Razvoj človeške vrste so znanstveniki spoznavali iz najdb [kosti](https://sl.wikipedia.org/wiki/Kost). Ugotovili so, da je zibelka človeštva [Afrika](https://sl.wikipedia.org/wiki/Afrika), kjer so do zdaj našli najstarejše sledi in kosti človečnjaka. Poimenovali so ga [*avstralopitek*](https://sl.wikipedia.org/wiki/Avstralopitek), kar pomeni »južna človeku podobna [opica](https://sl.wikipedia.org/wiki/Opica)«. V [Etiopiji](https://sl.wikipedia.org/wiki/Etiopija) so našli del okostja človečnjakinje, ki so ji nadeli vzdevek *[Lucy](https://sl.wikipedia.org/wiki/Lucy%22%20%5Co%20%22Lucy)*. Lucy ni bila višja od enega metra in je bila težka približno 30 kg. Ocenjujejo, da je živela pred približno [3,5 milijona let](https://sl.wikipedia.org/wiki/1_E14_s).

Človečnjaki so živeli v skupinah v prostranih travnih [savanah](https://sl.wikipedia.org/wiki/Savana) vzhodne Afrike. Preživljali so se z [nabiralništvom](https://sl.wikipedia.org/w/index.php?title=Nabiralni%C5%A1tvo&action=edit&redlink=1) in [lovom](https://sl.wikipedia.org/wiki/Lov) na manjše [živali](https://sl.wikipedia.org/wiki/%C5%BDival).

V Afriki sta se iz vrste Australopithecus afarensis razvili dve vrsti:

Paranthropus boisei in Homo habilis.

**Spretni človek**

Na spreminjajoče se podnebne razmere so se nekateri človečnjaki še bolj prilagodili. Razvil se je rod *[homo](https://sl.wikipedia.org/w/index.php?title=Homo&action=edit&redlink=1" \o "Homo (stran ne obstaja))*, v katerega spada tudi [sodobni človek](https://sl.wikipedia.org/w/index.php?title=Sodobni_%C4%8Dlovek&action=edit&redlink=1).

Pred [2 milijonoma let](https://sl.wikipedia.org/wiki/1_E13_s) je živel [*spretni človek*](https://sl.wikipedia.org/wiki/Spretni_%C4%8Dlovek) ali latinsko *Homo habilis*. Tudi njegovo življenje so proučevali na podlagi najdb v [Tanzaniji](https://sl.wikipedia.org/wiki/Tanzanija) in [južni Afriki](https://sl.wikipedia.org/wiki/Jug_Afrike). Našli so mnogo [kamnitega](https://sl.wikipedia.org/wiki/Kamen) [orodja](https://sl.wikipedia.org/wiki/Orodje), o katerem domnevajo, da ga je naredil [Homo habilis](https://sl.wikipedia.org/wiki/Homo_habilis%22%20%5Co%20%22Homo%20habilis). Telesne značilnosti so mu omogočale hitro premikanje. Visok je bil približno 1,40 m. Ugotovili so, da je že imel gibljiv [palec](https://sl.wikipedia.org/wiki/Palec) na [roki](https://sl.wikipedia.org/wiki/Roka). Palec ljudem še dandanes, skupaj s [kazalcem](https://sl.wikipedia.org/w/index.php?title=Kazalec&action=edit&redlink=1) omogoča spretno prijemanje predmetov.

Iz Homo habilisa se je razvil Homo ergaster.

**Pokončni človek**

[*Pokončni človek*](https://sl.wikipedia.org/wiki/Pokon%C4%8Dni_%C4%8Dlovek) *ali pitekantrop* ali latinsko *Homo erectus* je živel tudi izven Afrike. Njegove ostanke so našli na ozemlju današnje [Kitajske](https://sl.wikipedia.org/wiki/Ljudska_republika_Kitajska), [Izraela](https://sl.wikipedia.org/wiki/Izrael) in na otoku [Javi](https://sl.wikipedia.org/wiki/Java).

Najstarejše najdeno [okostje](https://sl.wikipedia.org/wiki/Okostje) iz Afrike je staro [1,9 milijona let](https://sl.wikipedia.org/wiki/1_E13_s). Hodil je vzravnano. Po najdbah sodeč, je živel predvsem na tleh. V savani je nabiral [rastlinske](https://sl.wikipedia.org/wiki/Rastlina) [plodove](https://sl.wikipedia.org/wiki/Plod), prehranjeval pa se je tudi z [mesom](https://sl.wikipedia.org/wiki/Meso). Pri iskanju in pripravi hrane je uporabljal kamnito orodje.

Starodavni misleči  človek (Homo heidelbergensis) je živel od 500.000 do 300.000 let pred našim štetjem. Imel je tako lastnosti modernega mislečega  človeka kot tudi vzravnanega  človeka. Na evropskih tleh se je iz njega razvil neandertalec.

**Neandertalec**

Živel je v Evropi in zahodni Aziji v obdobju med 100.000 in 35.000 leti.

Največ najdb so odkrili v Franciji, živeli pa so tudi na vzhodu ob  Črnem in Kaspijskem morju. V naši bližini so odkopali neandertalske kosti v Krapini na Hrvaškem. Najbolj znani slovenski postojanki neandertalca sta Betalov spodmol pri Postojni in Divje babe nad Idrijo.

[Neandertalec](https://sl.wikipedia.org/wiki/Neandertalec) je dobil ime po najdbišču [Neandertal](https://sl.wikipedia.org/w/index.php?title=Neandertal&action=edit&redlink=1" \o "Neandertal (stran ne obstaja)) blizu [Düsseldorfa](https://sl.wikipedia.org/wiki/D%C3%BCsseldorf) v [Nemčiji](https://sl.wikipedia.org/wiki/Nem%C4%8Dija). Najstarejše najdeno okostje je staro [150.000 let](https://sl.wikipedia.org/wiki/1_E12_s). Živel je v času, ko je bila v [Evropi](https://sl.wikipedia.org/wiki/Evropa) [ledena doba](https://sl.wikipedia.org/wiki/Ledena_doba). Na hladno podnebje je bil prilagojen tudi z obliko telesa. Imel je močne kosti, masivno ter štrlečo [lobanjo](https://sl.wikipedia.org/wiki/Lobanja) in negibljiv [vrat](https://sl.wikipedia.org/wiki/Vrat). Bil je nizke rasti, čokat, noge je imel kratke in [mišičaste](https://sl.wikipedia.org/wiki/Mi%C5%A1i%C4%8Devje).

O neandertalcu so dolgo mislili, da je bil divji in da je premogel le malo človeških lastnosti. Zadnja izkopavanja in najdeni predmeti pa kažejo, da ni bilo tako. Svoje pokojne so neandertalci [pokopavali](https://sl.wikipedia.org/wiki/Pokop). O njihovem življenju govori tudi naluknjana kost, najdena v jami [Divje babe](https://sl.wikipedia.org/wiki/Divje_babe) nad Cerknim. Arheologi menijo, da je bila to [piščalka](https://sl.wikipedia.org/w/index.php?title=Pi%C5%A1%C4%8Dalka&action=edit&redlink=1). S to najdbo je pogled na [duhovni svet](https://sl.wikipedia.org/wiki/Duhovnost) neandertalca postal drugačen. Predstavljamo si lahko, kako je sedel ob [ognju](https://sl.wikipedia.org/wiki/Ogenj) in igral na piščalko.

Neandertalec je bil na evropskih tleh prvi človek z visoko [kulturo](https://sl.wikipedia.org/wiki/Kultura). Izumrl je pred približno [27.000 leti](https://sl.wikipedia.org/wiki/1_E11_s). Vzroki za izumrtje so še vedno [uganka](https://sl.wikipedia.org/wiki/Uganka).

**Misleči človek**

[Misleči človek](https://sl.wikipedia.org/wiki/Misle%C4%8Di_%C4%8Dlovek) ali latinsko *Homo sapiens* oz. *Homo sapiens sapiens* je obstoječa vrsta človeka. Pojavil se je pred približno 200.000 leti v Afriki. Iz jugovzhodne Afrike se je pred približno 60.000 leti začel širiti v [Azijo](https://sl.wikipedia.org/wiki/Azija), [Avstralijo](https://sl.wikipedia.org/wiki/Avstralija) in prek [Beringovega preliva](https://sl.wikipedia.org/wiki/Beringov_preliv) tudi v [Severno Ameriko](https://sl.wikipedia.org/wiki/Severna_Amerika). V Evropo je verjetno prišel prek [Balkanskega polotoka](https://sl.wikipedia.org/wiki/Balkan) pred 45.000 leti.

Misleči človek je v času ledene dobe bistveno izpopolnil orodje, ki ga je znal nasaditi na [ročaj](https://sl.wikipedia.org/w/index.php?title=Ro%C4%8Daj&action=edit&redlink=1). Izdeloval je [dleta](https://sl.wikipedia.org/w/index.php?title=Dleto&action=edit&redlink=1), [strgala](https://sl.wikipedia.org/w/index.php?title=Strgalo&action=edit&redlink=1), [svedre](https://sl.wikipedia.org/w/index.php?title=Sveder&action=edit&redlink=1), [šila](https://sl.wikipedia.org/wiki/%C5%A0ilo) in celo [šivanke](https://sl.wikipedia.org/w/index.php?title=%C5%A0ivanka&action=edit&redlink=1). V času ledene dobe je iznašel [kopje](https://sl.wikipedia.org/wiki/Kopje), [harpuno](https://sl.wikipedia.org/w/index.php?title=Harpuna&action=edit&redlink=1) in [lok](https://sl.wikipedia.org/wiki/Lok_%28oro%C5%BEje%29). Orodje je tudi umetniško [okraševal](https://sl.wikipedia.org/w/index.php?title=Okra%C5%A1evanje&action=edit&redlink=1). Od mrtvih se je poslavljal z [verskimi obredi](https://sl.wikipedia.org/w/index.php?title=Verski_obred&action=edit&redlink=1), za dober ulov in življenje se je zaklinjal [bogovom](https://sl.wikipedia.org/wiki/Bog). Na stene jam je [vrezoval](https://sl.wikipedia.org/w/index.php?title=Vrezovanje&action=edit&redlink=1) in [slikal](https://sl.wikipedia.org/w/index.php?title=Jamska_slikarija&action=edit&redlink=1) živalske podobe.